তখন রাস্তায় কোনো সাধারণ লোকজন ছিল না। কারফিউ চলছিল। বিদ্রোহী সেনাদের তৃতীয় দল আমাদের বাধা দিল বঙ্গবন্ধুর বাড়ির কাছে। সাংহাই চীনা রেস্তোরাঁর কাছে ওরা আমাদেরকে গাড়ি থেকে নামিয়ে টেনেহিঁচড়ে লেকের পাড়ে নিয়ে আটকে ফেলল। তারা ছিল খুবই আক্রমণাত্মক। অকথ্য ভাষায় আমাদেরকে গালাগাল করল। তারা আমাদের সবার চোখ ও পিছমোড়া করে হাত বাঁধল। সেনারা বলল, 'তিন গাদ্দারকে ধরেছি।' একবার কর্নেল ফারুকও ওই পথ দিয়ে যাচ্ছিল। সে ব্রিগেডিয়ার জেনারেল মাশহুরুল হককে চিনল। বলল, 'এদেরকে ধরে রাখো।'